„Fraudele” reclamate de Terheș la CCR sunt de fapt erori corectate în procesele-verbale, recunoscute inclusiv de reprezentanții PNCR
Fraudele pe care le-a reclamat Cristian Terheș la Curtea Constituțională ca argument pentru anularea alegerilor prezidențiale de duminica trecută sunt de fapt erori de trecere a rezultatelor votului în procesele-verbale, erori care ulterior au fost corectate. O arată analiza proceselor-verbale de la secțiile indicate de europarlamentarul-candidat ca sursă de fraudă electorală. Ce nu a spus Terheș în cererea sa de anulare este că erorile au fost îndreptate inclusiv cu semnătura reprezentanților propriului partid, PNCR, în comisiile de votare. În plus, de voturile „scăzute” de la Ludovic Orban nu a beneficiat Elena Lasconi, cum susține Terheș, ci chiar Călin Georgescu, candidatul clasat pe locul I, pentru că erau ale lui.